बोलीं- हम भारत का सम्मान करते हैं; पहले कहा था- हिंदू विरोधी नित्यानंद को टारगेट कर रहे
Kailasa's Representative Vijayapriya Nithyananda Video Update- UN Meeting  भारत के भगोड़े नित्यानंद की शिष्या विजयप्रिया ने 1 मार्च को जेनेवा में हुई UN की बैठक में कहा था- नित्यानंद को उनके जन्मस्थल पर हिंदू विरोधी लो
भारत के भगोड़े नित्यानंद की शिष्या विजयप्रिया ने 1 मार्च को जेनेवा में हुई UN की बैठक में कहा था- नित्यानंद को उनके जन्मस्थल पर हिंदू विरोधी लोग प्रताड़ित कर रहे हैं। अब विजयप्रिया का एक वीडियो सामने आया है। इसमें वो अपने बयान पर सफाई देती हुई नजर आ रही हैं।
उन्होंने कहा- मैं स्पष्ट करना चाहूंगी कि मैंने भारत के विरोध में कुछ नहीं कहा था। हम भारत का सम्मान करते हैं। मेरे बयान को गलत समझा जा रहा है। मीडिया के कुछ एंटी-हिंदू सेक्शन्स मेरे बयान को जानबूझकर तोड़-मोड़कर कर पेश कर रहे हैं।
एंटी-हिंदू सेक्शन्स पर कार्रवाई की मांग की
विजयप्रिया ने कहा- हम चाहते हैं कि भारत सरकार इन एंटी-हिंदू सेक्शन्स के खिलाफ कार्रवाई करे। ये सेक्शन्स कैलासा के खिलाफ लगातार हमले और हिंसा भड़का रहे हैं। हिंदू-विरोधी लोग भारतीय आबादी का बहुत ही छोटा हिस्सा है। उनकी हरकतें पूरे भारत पर सवाल नहीं खड़ा कर सकतीं। ये जरूरी है कि भारत सरकार हिंदू-विरोधी लोगों की गतिविधियों को खत्म करने के लिए कदम उठाए।
UN में पारंपरिक कपड़ों और ज्वैलरी में नजर आई थीं विजयप्रिया
स्विटजरलैंड के जेनेवा में UN मीटिंग के दौरान कैलासा की एक महिला भक्त (विजयप्रिया) ने इकोनॉमिक और सोशल राइट्स के साथ सस्टेनेबल डेवलपमेंट पर चर्चा में हिस्सा लिया। कैलासा की प्रतिनिधि नित्यानंद की तरह ही पारंपरिक कपड़ों और ज्वैलरी में नजर आई थीं। नित्यानंद ने ट्वीट कर इसकी जानकारी दी थी।
नित्यानंद पर लगे हैं रेप के आरोप, इस पर रिपोर्ट्स पब्लिश कर चुका है UN
नित्यानंद पर भारत में शिष्यों से रेप और किडनैपिंग के आरोप लगे थे। 2019 में वो देश छोड़कर भाग गया था। बाद में उसने अमेरिका के नजदीक ‘रिपब्लिक ऑफ कैलासा’ नाम का अपना अलग द्वीप बसाने का दावा किया था। हालांकि, अब तक इस द्वीप या देश को किसी देश ने मान्यता नहीं दी है।
जेनेवा मीटिंग से पहले भी UN कैलासा के प्रतिनिधियों की कुछ रिपोर्ट्स को पब्लिश कर चुका है। इनमें हिंदुओं के साथ ही कैलासा के धर्मगुरु नित्यानंद पर हुए अत्याचारों का जिक्र किया गया था। इसके अलावा UN कमेटी में कैलासा की वेबसाइट पर भी इन रिपोर्ट्स को दिखाया गया। कैलासा ने UN को महिलाओं और अल्पसंख्यकों के अधिकारों पर भी रिपोर्ट्स सौंपी हैं।
UN के मेंबर स्टेट्स का हिस्सा नहीं है कैलासा
UN की ऑफिशियल वेबसाइट कैलासा को 193 मेंबर स्टेट्स में शामिल नहीं करती। दरअसल, एक ‘तथाकथित’ देश (या संगठन) को भी UN के कुछ खास सेशन्स में प्रतिनिधि भेजने का अधिकार है। इसके लिए UN मेंबर होना जरूरी नहीं है। फिलिस्तीन और बलूचिस्तान के प्रतिनिधि भी UN मीटिंग्स का हिस्सा रह चुके हैं। कैलासा को आज तक किसी भी देश ने अलग कंट्री के तौर पर मान्यता नहीं दी है।
ये खबर भी पढ़ें...
देश बनाने वाला बाबा नित्यानंद शिष्या को लेकर चर्चा में:किसी ने बसाया अपना शहर, चलाई करेंसी; कोई रोल्स रॉयस का शौकीन
बाबा नित्यानंद एक बार फिर से सुर्खियों में है। कुछ साल पहले इस बाबा पर भारत में रेप और यौन शोषण के आरोप लगे थे, जिसके बाद से पुलिस उसकी खोज में है। लेकिन उसने तीन साल पहले अलग द्वीप खरीद कर एक नया देश बसा लिया है जिसका नाम उसने 'कैलासा' रखा है। यहां नित्यानंद की सरकार चलती है और उसकी सेना भी है। पढ़ें पूरी खबर...